О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тач. 6. и 15. Устава Републике Србије, према којима Република Србија, између осталог, уређује порески систем и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*- Проблеми које би закон требало да реши, односно циљеви који се законом постижу*

Основни разлог за доношење овог закона којим се врше измене и допуне одредаба Закона о пореском поступку и пореској администрацији („Службени гласник РСˮ, бр. 80/02, 84/02 - исправка, 23/03 - исправка, 70/03, 55/04, 61/05, 85/05 - др. закон, 62/06 - др. закон, 61/07, 20/09, 72/09 - др. закон, 53/10, 101/11, 2/12 - исправка, 93/12, 47/13, 108/13, 68/14, 105/14, 91/15 - аутентично тумачење, 112/15, 15/16, 108/16 и 30/18 - у даљем тексту: Закон), огледа се у брисању одредаба које прописују надлежност Пореске управе у области игара на срећу и пребацивање те надлежности на Управу за игре на срећу.

Наиме, указујемо да се кроз одредбе Предлога закона о изменама и допунама Закона о играма на срећу, који је такође у процедури усвајања, оснива Управа за игре на срећу као орган управе у саставу Министарства финансија и уређују се њена надлежност и организација. Почев од 1. марта 2019. године Управа за игре на срећу самостално извршава послове у области игара на срећу на целокупној територији Републике Србије и организује се тако да обезбеђује функционално јединство у спровођењу прописа у области игара на срећу.

Наведени пренос надлежности предложен је из разлога унапређења ефикасности контроле пословања у области игара на срећу, имајући у виду да ће се усвајањем нове организационе структуре Пореска управа растеретити непореских активности пребацивањем надлежности у области игара на срећу на Управу за игре на срећу, те потребу постојања јединственог надзора у наведеној области сходно одредбама закона који уређује инспекцијски надзор.

Такође, указујемо да новоформирана Управа за игре на срећу преузима државне службенике у Пореској управи – Сектору за игре на срећу, као и предмете, информациони систем, архиву, опрему и средства за рад.

Поред наведеног, као разлог за доношење овог закона огледа се у томе што је поједине одредбе овог закона неопходно прецизирати, односно извршити правнотехничко усаглашавање, како би се примена Закона реализовала са што мање тумачења и на тај начин допринело бржем спровођењу пореског поступка и ефикаснијем раду пореске администрације, као и већој доследности у његовој примени.

*- Разматране могућности да се проблеми реше и без доношења закона*

Имајући у виду да су предложена решења законска материја, нема могућности да се циљеви који се желе постићи реше без доношења закона.

*- Зашто је доношење закона најбољи начин за решавање проблема*

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз чл. 1-4, чл. 6-8. и чл. 10. и 11. Предлога закона -водећи рачуна да новоформирана Управа за игре на срећу, почев од 1. марта 2019. године преузима надлежности Пореске управе у пословима из области игара на срећу који су, према ЗПППА, у надлежности Министарства финансија – Пореске управе, предлаже се брисање предметних одредаба, са применом, такође од 1. марта 2019. године.

Уз чл. 5. и 9. Предлога закона – у циљу ажурирања базе података, повећања обухвата обвезника пореза на имовину, као и ефикаснијег администрирања других изворних прихода јединица локалних самоуправа, предлаже се измена члана 55. Закона, тако што се новим ставом 4. овог члана прописује да изузетно, ако порески обвезник не поднесе пореску пријаву, пореско решење о утврђивању пореза донеће се без претходног изјашњења обвезника о чињеницама које су од значаја за одлучивање, када су основ за утврђивање пореза подаци из евиденција надлежних органа, односно документација издата од стране надлежних органа и јавних бележника.

С тим у вези, у члану 159б Закона прописује се обавеза, поред државних органа и организација и за органе територијалне аутономије и локалне самоуправе, јавна предузећа и правна и физичка лица којима су поверена јавна овлашћења да на захтев јединица локалних самоуправа достављају податке од значаја за утврђивање, контролу и наплату изворних прихода јединица локалне самоуправе.

Уз члан 12. Предлога закона - Предлаже се да овај закон ступа на снагу осмог дана од дана објављивања у „Службеном гласнику Републике Србијеˮ, а примењује почев од 1. марта 2019. године.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, брoj 20/12 – пречишћен текст), имајући у виду да је неопходно обезбедити несметан рад органа и организација чије се функционисање финансира из буџета Републике Србије, као и да би се обезбедили услови за благовремену примену предложених законских решења, што може имати позитиван утицај на остваривање правне сигурности и обезбеђивање транспарентности у вођењу пореске политике.

VI. АНАЛИЗА ЕФЕКАТА ЗАКОНА

Будући да се овим законом уређују порески поступак и пореска администрација, како би се у процесном смислу допринело остваривању мера фискалне политике које се уређују материјалним пореским прописима, обрачун ефеката на бази измена и допуна овог закона није могуће прецизно исказати у апсолутном износу, због чега он није дат у овим износима сагласно одредби члана 40. став 2. Пословника Владе („Службени гласник РС”, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13 и 76/14).

Постоји неколико кључних ефеката предложених промена у смислу јачања правне сигурности успостављањем јасних правила и прецизирањем појмова и поступака који осигуравају једнообразност у поступању Пореске управе чиме унапређују услове пословања обвезницима обезбеђујући извесност последица одређене пореско-правне ситуације, на који начин се отклања неизвесност која се јавља као последица неусаглашености у укупном правном оквиру за пословање.

1. *На кога ће и како ће највероватније утицати решења у закону.*

Предложена решења имају утицај на све учеснике у пореско-правном поступку, дакле како на саме пореске обвезнике и Пореску управу, тако и на остале субјекте који су обавезни да учине неку радњу у пореском поступку.

*Закон ће имати позитиван утицај на:*

Пореску управу – имајући у виду да ће се усвајањем нове организационе структуре Пореска управа растеретити непореских активности пребацивањем надлежности у области игара на срећу на Управу за игре на срећу, а тиме и непосредно на све пореске обвезнике – водећи рачуна о даљем унапређењу пословања у раду Пореске управе чиме се доприноси и бржем и једноставнијем раду Пореске управе.

*2. Какве трошкове ће примена закона створити грађанима и привреди (нарочито малим и средњим предузећима).*

Примена овог закона не би требало да створи додатне трошкове пореским обвезницима, имајући у виду да новоформирана Управа за игре на срећу преузима државне службенике у Пореској управи – Сектору за игре на срећу, као и предмете, информациони систем, архиву, опрему и средства за рад.

*3. Да ли су позитивне последице доношења закона такве да оправдавају трошкове које ће он створити.*

Као што је наведено, порески обвезници (привредни субјекти и физичка лица) неће сносити директне трошкове доношењем овог закона, али се такође оцењује се да је потреба за превазилажењем проблема већа од могућих индиректних трошкова које би примена овог закона могла створити.

У погледу одредаба којима се прописује да Управа за игре на срећу почев од 1. марта 2019. године преузима надлежности Пореске управе за обављање послова у области игара на срећу, који су према Закону, у надлежности Министарства финансија – Пореске управе, указујемо да се кроз одредбе Предлога закона о изменама и допунама Закона о играма на срећу, који је такође у процедури усвајања, прописује да новоформирана Управа за игре на срећу преузима државне службенике у Пореској управи – Сектору за игре на срећу, као и предмете, информациони систем, архиву, опрему и средства за рад.

Наведени пренос надлежности предложен је из разлога унапређења ефикасности контроле пословања у области игара на срећу, имајући у виду да ће се усвајањем нове организационе структуре Пореска управа растеретити непореских активности пребацивањем надлежности у области игара на срећу на Управу за игре на срећу, те потребу постојања јединственог надзора у наведеној области сходно одредбама закона који уређује инспекцијски надзор.

*4. Да ли се законом подржава стварање нових привредних субјеката на тржишту и тржишна конкуренција.*

Оцењује се да примена овог закона неће допринети стварању нових привредних субјеката али ће, у одређеној мери, посредством побољшања услова пословања и јачању правне сигурности посредно позитивно утицати на очување тржишне конкуренције.

*5. Да ли су све заинтересоване стране имале прилику да се изјасне о закону.*

Приликом израде овог законског решења усвојене су иницијативе за изменом појединих одредаба закона, како од стране пореских обвезника, тако и бројних државних органа и других организација.

Нацрт закона о изменама и допунама Закона о пореском поступку и пореској администрацији је у поступку припреме достављен надлежним органима.

*6. Које ће се мере током примене закона предузети да би се остварило оно што се доношењем закона намерава.*

Министарство финансија – Пореска управа (за јавне приходе које утврђује, наплаћује и контролише) и надлежни порески органи јединица локалних самоуправа (за своје изворне јавне приходе – локалне порезе које утврђује, наплаћује и контролише) надлежни су за спровођење овог закона.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, њиховим објављивањем на званичној интернет страни, као и на други погодан начин, додатно обезбеђује транспарентност, информисаност и доступност информацијама, како би се на овај начин допринело остваривању циљева постављених доношењем овог закона.

Како би се остварили циљеви који се доношењем овог закона желе постићи, по потреби ће ово министарство давати мишљења о његовој примени, а органи управе одговарајућа упутства за његово спровођење.

Такође, указујемо да ће се у оквиру Пореске управе припремити инструкције за поступање, како би се обезбедила једнообразна примена одредаба закона које ће се односити, како на поступање надлежних организационих јединица Пореске управе, тако и на саме пореске обвезнике.